# Csongrád Város Jegyzőjétől „M”

Témafelelős: dr. Kádár Judit

Száma: Ig/218-1/2019

***ELŐTERJESZTÉS***

**Csongrád Városi Önkormányzat Képviselő-testületének**

**2019. szeptember 25-ei ülésére**

**Tárgy:** a játszóterek használatának rendjéről szóló önkormányzati rendelet megalkotása

# Tisztelt Képviselő-testület!

Az Ügyrendi, Jogi- és Összeférhetetlenségi Bizottság elnökének kezdeményezésére ezúton teszek javaslatot a játszóterek használatának rendjéről szóló új önkormányzati rendelet megalkotására.

Csongrád városban 14 db játszótér található[[1]](#footnote-1), amelyek fenntartásáról a Városellátó Intézmény gondoskodik. A Zöld Város projekt keretében az elmúlt években 5 játszótér újult meg,
összesen 127.000.000 Ft összértékben, valamint e hónapban került átadásra a bokrosi játszótér is, melyet a Bokrosi Hagyományőrző Egyesület a helyi közösség támogatásával valósított meg.
A játszóterek fenntartása, játszótéri eszközök karbantartása – ide nem értve az új eszközök beszerzését – éves szinten közel 1 millió forint összegű kiadást jelent az intézménynek. Az állagmegóvás érdekében kiemelten fontos a tervezetben foglalt magatartási szabályok előírása és következetes betartatása. A rendelet célja olyan jogi szabályozási háttér kialakítása, amely a játszótér használói számára biztosítja a kellemes időtöltést, hozzájárul a zavartalan kikapcsolódáshoz és gondoskodik az egészség védelméről.

A Rendelet megalkotásának várható következményeiről – az előzetes hatásvizsgálat eredményéről az alábbi tájékoztatást adom:

1. **1. A rendelet megalkotásának valamennyi jelentősnek ítélt hatása, különösen:**

*1.1. Társadalmi, gazdasági, költségvetési hatása:*

           A játszótéri magatartási szabályok rögzítése és azok következetes betartatása a lakosság és a fenntartó intézmény érdekeit egyaránt szolgálja.

*1.2. Környezeti és egészségi következményei***:**

           A rendelet megalkotásával elősegíthető, hogy a gyermekek zavartalanul, egészséges és biztonságos környezetben használhassák a város játszótereit.

*1.3. Adminisztratív terheket befolyásoló hatása***:**

           A rendelet megalkotása a lakosság szempontjából adminisztratív többletteherrel nem jár.

**2. A jogszabály megalkotásának szükségessége, a jogalkotás elmaradásának várható következményei:**

 A rendelet megalkotása az általánosan elfogadott magatartási normák rögzítésén túl elősegíti a szabályok hatósági úton történő betartatását, azzal ellentétes magatartások szankcionálását.

**3. A jogszabály alkalmazásához szükséges személyi, szervezeti, tárgyi és pénzügyi     feltételek:**

A rendelet alkalmazása nem igényel többlet személyi és tárgyi feltételt.

Kérem a Tisztelt Képviselő-testületet az előterjesztés megtárgyalására és a rendelet-tervezet elfogadására.

Csongrád, 2019. szeptember 19.

 Dr. Juhász László

jegyző

**Csongrád Városi Önkormányzat Képviselő-testületének**

**…./2019. (IX. ...) önkormányzati rendelete**

**a játszóterek használatának rendjéről**

*(tervezet)*

Csongrád Városi Önkormányzat Képviselő-testülete az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 8.§ (2) bekezdésében és a 13.§ (1) bekezdésének 2. pontjában kapott felhatalmazás alapján a következőket rendeli el.

**1. Általános rendelkezések**

**1. §**

A rendelet célja, hogy biztosítsa Csongrád város közigazgatási területén lévő játszóterek használói számára a kellemes időtöltést, hozzájáruljon zavartalan kikapcsolódásukhoz, gondoskodjon az egészségük védelméről és a hatósági rendelkezések érvényesítéséről a közbiztonsági, állagmegóvási szabályok betartatásával.

**2. §**

(1) A rendelet területi hatálya a Csongrád város közigazgatási területén az önkormányzat tulajdonában álló közterületen kialakított játszóterekre terjed ki.

(2) A rendelet személyi hatálya az (1) bekezdésben jelölt területen tartózkodó természetes személyekre terjed ki.

**3. §**

E rendelet alkalmazásában:

1. Játszótér: a játszótéri eszközök biztonságáról szóló 78/2003.(XI.27.) GKM rendelet
(a továbbiakban: Rendelet) 2. § a) pontjában meghatározott tér.

2. Játszótéri eszköz: A Rendelet 2. § b) pontjában meghatározott eszköz.

3. Játszótér területe: a játszótér kerítéssel körbekerített területe, kerítés hiányában a játszótéri eszközök 10 méteres körzete.

**2. A játszóterek használati rendje**

**4.§**

(1) A játszótér a gyermekek és kísérőik számára játék és pihenés céljára használható oly módon, hogy az mások nyugalmát szükségtelenül ne zavarja.

(2) A játszóteret a 10. életévüket be nem töltött gyermekek kizárólag szülő vagy más felügyeletre jogosult személy felügyelete és felelőssége mellett használhatják.

(3) A 10-14 éves gyermekek a játszótéri eszközöket szülői felügyelet nélkül, de a szülők felelőssége mellett használhatják. A 14 éves kor felettiek számára a játszótér használata – ide nem értve a kültéri fitneszeszközeket - tilos.

(4) A játszótéri eszközök – figyelemmel a játszótéri eszközök megfelelőségi tanúsítványában, igazolásában szereplő életkori korlátra is – csak rendeltetésüknek megfelelően használhatóak.

(6) A játszóterek használói maguk felelnek a szabályok megtartásáért. Az eszközöket, berendezéseket, növényzetet rongálók anyagi felelősséggel tartoznak az okozott kárért.

(7) A játszótéren tilos a dohányzás, a szeszesital és más bódító hatású szerek fogyasztása, valamint a szemetelés.

(8) A játszótér területére kutyát és más háziállatot bevinni tilos.

(9) A játszótérre üveget, illetve sérülést, balesetet okozó tárgyat, vagy oda nem illő eszközt bevinni tilos.

(10) A játszótér területére járművel behajtani tilos.

(11) A játszótér területén tilos kerékpárral közlekedni.

(12) Iskolai, óvodai használatnál a kísérő pedagógus felel a használat rendjéért, a baleset megelőzéséért.

(13) A játszótér használói és felnőtt kísérőik felelősek a játszóeszközök rendeltetésszerű és balesetmentes használatáért, a játszótér állapotának megőrzéséért.

(14) A közterületi játszóterekre vonatkozó szabályokat a közterületi játszótereken elhelyezett, játszóterek használatának rendjét tartalmazó táblák tartalmazzák.

**3. Vegyes és záró rendelkezés**

**5.§**

(1) Aki e rendelet 4.§-ában foglalt előírásokat megszegi a közösségi együttélés szabályainak megsértése miatt, természetes személy 200.000,-Ft-ig, jogi személy és jogi személyiséggel nem rendelkező szervezet 2.000.000 Ft,-ig terjedő közigazgatási bírsággal sújtható, vagy vele szemben a közterület-felügyelő 50.000,-Ft-ig terjedő helyszíni bírságot szabhat ki. A közigazgatási bírság helyett figyelmeztetés vagy közigazgatási óvadék alkalmazható a közigazgatási szabályszegések szankcióiról szóló 2017. évi CXXV. törvény alapján (a továbbiakban: Szankció tv.).

(2) A közösségi együttélés kapcsolatos hatósági ügyekben első fokon Csongrád város jegyzője jár el. Az eljárás lefolytatására és a döntés végrehajtására az általános közigazgatási rendtartásról  szóló 2016. évi CL. törvény rendelkezéseit, a közigazgatási bírság mértékének megállapítására, valamint figyelmeztetés vagy közigazgatási óvadék alkalmazására a Szankció tv. rendelkezései irányadók.

**6. §**

E rendelet 2019. október 1. napján lép hatályba.

Bedő Tamás Dr. Juhász László

 polgármester jegyző

**Záradék:**

A rendelet kihirdetésének napja: 2019. ………

 Dr. Juhász László

 jegyző

**INDOKOLÁS**

**1.§**

A rendelet megalkotásának célja, hogy biztosítsa Csongrád város közigazgatási területén lévő játszóterek használói számára a kellemes időtöltést, hozzájáruljon zavartalan kikapcsolódásukhoz, gondoskodjon az egészségük védelméről és a hatósági rendelkezések érvényesítéséről a közbiztonsági, állagmegóvási szabályok betartatásával.

1. **sz. melléklet**

****

1. 1. sz. melléklet [↑](#footnote-ref-1)